text: Ingen spor af forbrydelse mod 17-årig pige
  05 november 2011 kl. 16.49
  I Tønder forsøger politiet at finde ud af, hvorfor en pige lå ilde tilredt nær en busholdeplads.
  Politiet vil meget gerne have kontakt med eventuelle vidner, efter at en 17-årig fortumlet og ulykkelig pige tidligt lørdag morgen blev fundet i Tønder.
  Pigen lå med sine egne snørebånd bundet stramt om halsen, oplyser politiet ifølge jv.dk.
  Hun var beruset, da hun blev fundet ved en container nær en busholdeplads i Jernbanegade tidligt lørdag morgen.
  - Hun kan ikke selv fortælle, hvad der er sket, og derfor efterforsker vi bredt, siger vagtchef Ole Hillerup ifølge jv.dk.
  Pigen var "ilde tilredt", lyder det fra politiet.
  - Det er ikke i fysisk forstand, at hun er ilde tilredt, der er ikke fundet hudafskrabninger eller skader, siger vagtchefen til Ritzau.
  - Hun var oprevet, fuld og ked af det, fortæller han.
  Både efterforskere og kriminalteknikere forsøger at opklare, hvad der er sket.
  En undersøgelse hos en retsmediciner har ikke vist spor af, at hun skal være blevet udsat for en forbrydelse.
  Desuden har politiet bragt hende ud på findestedet i håbet om, at hun kunne huske noget. Politiet fik anmeldelsen kort før klokken fem lørdag morgen.
  - Vi er meget interesseret i at høre fra vidner, siger Ole Hillerup fra Syd- og Sønderjyllands Politi.
  - Hun har formentlig ligget der et stykke tid, oplyser han.
  